CELEX: C2007/283/66
Language: el
Date: 2007-11-24 00:00:00
Title: Υπόθεση Τ-372/07: Προσφυγή της 24ης Σεπτεμβρίου 2007 — Δήμος Κερατέας κατά Επιτροπής

24.11.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 283/36
            
         Προσφυγή της 24ης Σεπτεμβρίου 2007 — Δήμος Κερατέας κατά Επιτροπής
   (Υπόθεση Τ-372/07)
   (2007/C 283/66)
   Γλώσσα διαδικασίας: η ελληνική
   Διάδικοι
   
      Προσφεύγων: Δήμος Κερατέας (Αττική, Ελλάς) (δικηγόροι: Α. Παπακωνσταντίνου, Μ. Χαϊνταρλής)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   
               —
            
            
               Να ακυρωθεί η απόφαση Ε(2004) 5611 της 22ας Δεκεμβρίου 2004 της Επιτροπής, σχετικά με τη χορήγηση συνδρομής από το Ταμείο Συνοχής για το έργο «Έργο Διαχείρισης Στερεών Αποβλήτων (Δ. Σ. Α) 1ης Δ.Ε. Περιφέρειας Αττικής στη Νοτιοανατολική Αττική και 2ης Δ.Ε. στην Τροιζηνία, 1. Χώρος Υγειονομικής Ταφής Αποβλήτων (Χ.Υ.Τ.Α) στην Ο.Ε.Δ.Α. Νοτιοανατολικής Αττικής στη θέση “Βραγόνι” Κερατέας — Λαυρεωτικής, 2. Σταθμός Μεταφόρτωσης Απορριμμάτων (Σ. Μ. Α.) της 2ης Διαχειριστικής Ενότητας της Περιφέρειας Αττικής στην Τροιζηνία»·
            
         
               —
            
            
               σε περίπτωση αμφιβολιών να διαταχθεί αυτοψία στον επίμαχο χώρο του έργου και να ζητηθούν ανεξάρτητες τεχνικές γνωματεύσεις προς επίρρωσιν των ισχυρισμών του προσφεύγοντος·
            
         
               —
            
            
               να καταδικασθεί η Επιτροπή στη δικαστική δαπάνη του προσφεύγοντος.
            
         Ισχυρισμοί και κύρια επιχειρήματα
   Σχετικά με το έννομο συμφέρον άσκησης της προσφυγής ακύρωσης βάσει του άρθρου 230 ΕΚ, ο προσφεύγων θεωρεί ότι η προσβαλλόμενη απόφαση, η οποία αποβλέπει στη δημιουργία Χώρου Υγειονομικής Ταφής Απορριμμάτων (Χ.Υ.Τ.Α) σε έκταση η οποία περιλαμβάνεται εντός της περιφέρειας του Δήμου Κερατέας, τον αφορά άμεσα και ατομικά, καθότι αποτελεί δημόσιο φορέα για την προστασία της δημόσιας υγείας και του περιβάλλοντος στην περιοχή του χρηματοδοτούμενου έργου.
   Ο προσφεύγων ισχυρίζεται ότι η προσβαλλόμενη απόφαση, του περιεχομένου της οποίας υποστηρίζει ότι έλαβε γνώση τη 13η Αυγούστου 2007, παραβιάζει τόσο σειρά διατάξεων του πρωτογενούς κοινοτικού δικαίου για την προστασία της υγείας και του περιβάλλοντος, όσο και διατάξεων παράγωγου κοινοτικού δικαίου που τις εξειδικεύουν.
   Συγκεκριμένα, ο προσφεύγων επικαλείται ότι η χρηματοδότηση του έργου αντίκειται στους στόχους της διατήρησης, της προστασίας και της βελτίωσης της ποιότητας του περιβάλλοντος, της προστασίας της δημόσιας υγείας, καθώς και της συνετούς και ορθολογικής χρησιμοποίησης των φυσικών πόρων. Επίσης, σύμφωνα με τον προσφεύγοντα, η προσβαλλόμενη απόφαση της Επιτροπής καταστρατηγεί πρωτίστως τις διατάξεις των άρθρων 3,4 και 6 της Οδηγίας 75/442 (1) και των άρθρων 3 και 4 της Οδηγίας 91/156 (2), οι οποίες θέτουν συγκεκριμένες δεσμεύσεις στους τομείς της πρόληψης, μείωσης της παραγωγής και της βλαπτικότητας των αποβλήτων.
   Τέλος, κατά τον προσφεύγοντα, είναι προφανές ότι η δημιουργία εγκατάστασης διαχείρισης και διάθεσης απορριμμάτων εντός μιας προστατευόμενης περιοχής σε καμία περίπτωση δεν μπορεί να θεωρηθεί ως έργο επιλέξιμο προς χρηματοδότηση από ένα χρηματοδοτικό εργαλείο, όπως το Ταμείο Συνοχής, το οποίο χρηματοδοτεί εξ ορισμού μόνον έργα σύμφωνα με τις απαιτήσεις προστασίας του περιβάλλοντος.
   
      (1)  Οδηγία 75/442/ΕΟΚ του Συμβουλίου της 15ης Ιουλίου 1975 περί των στερεών αποβλήτων ( ΕΕ L 194, σ. 39).
   
      (2)  Οδηγία 91/156/ΕΟΚ του Συμβουλίου της 18ης Μαρτίου 1991 για την τροποποίηση της οδηγίας 75/442/ΕΟΚ περί των στερεών αποβλήτων (ΕΕ L 78, σ. 32).